Forslag til Rådets afgørelse om et fællesskabsbidrag til Tjernobyl-reaktorfonden under Den Europæiske Bank for Genopbygning og Udvikling (97/C 364/08) KOM(97) 448 endelig udg. - 97/0235(CNS)

(Forelagt af Kommissionen den 5. september 1997)

RÅDET FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Den 21. december 1995 undertegnede G7-landenes regeringer, Kommissionen for De Europæiske Fællesskaber og Ukraines regering et memorandum, hvori de aftalte, at Tjernobyl-kernekraftanlægget skulle lukkes ned inden år 2000;

i henhold til aftalememorandummets artikel III, stk. 4, skal Ukraine og G7-landene fortsætte med at samarbejde om at finde en omkostningseffektiv og miljømæssigt forsvarlig metode til indkapsling af Tjernobyl-anlæggets reaktor 4 og om at undersøge, hvilke tekniske og omkostningsmæssige muligheder der findes, og på grundlag heraf fastslå finansieringsbehovet;

Kommissionen har gennem TACIS-programmet bidraget aktivt til udformningen af en sådan plan; dette arbejde er mundet ud i en reaktorindkapslingsplan, som de ukrainske myndigheder også går ind for;

på topmødet i Denver i juni 1997 besluttede G7-landenes stats- og regeringschefer og formanden for Kommissionen for De Europæiske Fællesskaber, at der oven i de tilsagn, der var givet i aftalememorandummet med Ukraine, skulle oprettes en multilateral finansieringsordning med det formål at hjælpe Ukraine til at gennemføre de i indkapslingsplanen beskrevne foranstaltninger og dermed stabilisere og miljøsikre Tjernobyl-reaktorens nuværende indkapsling;

indkapslingsplanen skal gennemføres som led i det memorandum, hvori G7-landene og Ukraine har aftalt, at Tjernobyl-anlægget skal lukkes ned inden år 2000;

med henblik på gennemførelsen af indkapslingsplanen varetager Den Europæiske Bank for Genopbygning og Udvikling oprettelsen af en Tjernobyl-reaktorfond og administrationen heraf;

det er en klar politisk målsætning for Fællesskabet at støtte Ukraines bestræbelser på at afhjælpe følgerne af den atomulykke, der ramte kernekraftanlægget i Tjernobyl den 26. april 1986, og Fællesskabet er derfor villigt til at bidrage til nævnte Tjernobyl-reaktorfond;

det skønnes, under forudsætning af budgetmyndighedens godkendelse, at Fællesskabets bidrag bør sættes til maksimalt 100 millioner ECU (100 millioner US$) over en toårsperiode (1998 og 1999);

dette beløb hentes fra eksisterende TACIS-bevillinger og indebærer dermed ikke ekstra udgifter på 1998- og 1999-budgettet;

bidraget administreres af Kommissionen for De Europæiske Fællesskaber;

Kommissionen sikrer, at de enkelte lande i Det Europæiske Fællesskab ikke udsættes for forskelsbehandling i forbindelse med offentlige indkøb, der foretages på grundlag af reglerne for Tjernobyl-reaktorfonden, uanset om de har indgået individuelle bidragsordninger med banken eller ej -

TRUFFET FØLGENDE AFGØRELSE:

Artikel 1

1. Fællesskabet bidrager til den Tjernobyl-reaktorfond, der er oprettet under Den Europæiske Bank for Genopbygning og Udvikling, på grundlag af artikel II, stk. 2.02, i fondens regler.

2. Fondsbidraget administreres af Kommissionen for De Europæiske Fællesskaber som fastlagt i denne afgørelse.

Artikel 2

Fællesskabet yder et bidrag til fonden på op til 100 millioner ECU, der kommer til udbetaling over en toårsperiode (1998 og 1999).

Artikel 3

1. Kommissionen sender Revisionsretten al relevant information om den finansielle forvaltning af Tjernobyl-reaktorfonden, i den udstrækning Fællesskabets bidrag er berørt, og anmoder Den Europæiske Bank for Genopbygning og Udvikling om al yderligere information, som Revisionsretten måtte udbede sig.

2. Kommissionen forelægger hvert år en statusrapport om udnyttelsen af Tjernobyl-reaktorfonden for Rådet via TACIS-udvalget.